**SPRÁVA HLAVNÉHO KONTROLÓRA OBCE TEKOVSKÉ LUŽANY O KONTROLE VYBAVOVANIA SŤAŽNOSTÍ ZA ROK 2017**

V zmysle čl. 5 ods. 7 internej smernici č. 21/2013 – Zásady postupu prijímania, evidovania vybavovania sťažností fyzických a právnických osôb a petícií v podmienkach samosprávy obce Tekovské Lužany, predkladám OZ

**ročnú správu o vybavovaní sťažností za predchádzajúci rok.**

V zmysle § 3 zákona č. 9/2010 o sťažnostiach sa za sťažnosť považuje podanie fyzickej, alebo právnickej osoby, ktorým sa domáha ochrany svojich práv alebo právom chránených záujmov, o ktorých sa domnieva, že boli porušené činnosťou alebo nečinnosťou orgánu verejnej správy; alebo poukazuje na konkrétne nedostatky, najmä na porušenie právnych predpisov, ktorých odstránenie je v pôsobnosti orgánu verejnej správy. Podanie sa vždy posudzuje podľa obsahu.

V zmysle uvedenej zákonnej definície sťažnosti, ako aj § 4 ods. 1 a 2 zákona o sťažnostiach boli za sťažnosť v roku 2017 posúdené dve podania.

**Sťažnosť č. 1**

Sťažnosť bola doručená na Obecný úrad dňa 31.5.2017. Sťažnosť spĺňala náležitosti podľa § 5 zákona a týkala sa poškodenia náhrobného kameňa pri výreze drevín na cintoríne. Sťažnosť bola starostom obce pridelená na vybavenie vedúcemu hospodárskej činnosti. O prešetrení sťažnosti bola vyhotovená zápisnica dňa 11.6.2017. Sťažnosť bola vyhodnotená ako opodstatnená a poškodenému bola uhradená vzniknutá škoda vo výške 498 €. Vzhľadom na časový odstup od vzniku škody resp. jej zistenia (4.3.2017) a dňu kedy bola sťažnosť prešetrovaná (11.6.2017) nebolo možné s určitosťou označiť osobu zodpovednú za zistenú škodu a preukázať zamestnancovi že škoda bola spôsobená jeho zavineným konaním, preto voči zamestnancovi nebola uplatňovaná náhrada škody v zmysle zákonníka práce. Sťažnosť bola vybavená odoslaním písomného oznámenia o výsledku jej prešetrenia. V zmysle § 20 ods. 1 je sťažnosť vybavená odoslaním písomného oznámenia o výsledku jej prešetrenia sťažovateľovi. V predloženom spise nebola k oznámeniu priložená doručenka a ani samotné oznámenie neobsahovalo dátum, preto nie je možné vyhodnotiť či bola dodržaná lehota v zmysle § 13 ods. 1 zákona (povinnosť vybaviť sťažnosť do 60 pracovných dní).

Do budúcna odporúčam uchovávať o doručení preukázateľný dôkaz na účely kontroly vybavovania sťažností a preukázania splnenia si zákonných povinností.

**Sťažnosť č. 2**

Sťažnosť bola doručená 4.8.2017. Sťažnosť nespĺňala náležitosti podľa § 5 zákona, nakoľko neobsahovala meno, priezvisko, podpis ani adresu pobytu sťažovateľa. Anonymná sťažnosť bola preto odložená v zmysle § 6 ods. 1 písm. a) zákona o sťažnostiach dňa 7.8.2017.

Hlavný kontrolór obce Tekovské Lužany 13.2.2018